Krænni er for 65 år siden født med Downs Syndrom, men modsat særligt datidens sædvane, så beholdt forældrene drengen hjemme, i stedet for at sende ham på institution. Faren tog sønnen Jens Christian med til alt - og i stedet for sætte begrænsninger for hvad man kan, når man er født med et handicap, så viste faren sønnen verden og samfundet, og et lokalsamfund som Jens Christian, der kaldes Krænni, gennem alle år har været en aktiv del af. Han er blandt andet kendt hos AIK Frem og en aktiv hjælper, når der er dyrskue i Hjørring, ligesom han har det med at gå og blande sig i lidt af hvert på hjemmebanen - og også i Sindal til det årlige marked, hvor især Kandis kan trække Krænni væk fra tv´et hjemme, der er tunet ind på sport. Nu er hans liv og færden beskrevet i en bog. - Det kan jeg ikke forstå, men det er dejligt, og jeg er virkelig stolt af bogen, siger Krænni. ”Krænni Frem For Alt”, hedder den, og den er netop blevet udgivet. 65 år på trods Der var ikke mange, der tilbage i Krænnis tidlige år regnede med, at han blev særlig gammel, men nu er han 65 år og stadig aktiv i sin barndomsklub, fodboldklubben AIK Frem Hjørring. I over 50 år har Krænni været medlem af klubben og er det stadig, og med egne ord chefholdleder for klubbens bedste seniorhold. - Vi er desværre rykket ned i serie 3, siger Krænni og tilføjer, at han er sikker på, at holdet næste sæson er tilbage i serie 2. Sikkert er det nu, at Krænni har fået sin egen bog, der fortæller spændende historier om ham selv og hans familie. Debut som forfatter Ideen til bogen opstod for fem år siden. Da Krænni fyldte 60 år. Der blev holdt fest for Krænni i AIK Frems klubhus og med til festen var Tina Klitgaard. Hun er gift med AIK Frems formand Jørgen Larsen, og pludselig går snakken om, at der skal skrives en bog Krænnis fantastiske liv. Selv om Tina Klitgaard aldrig tidligere har skrevet en bog, så var hun frisk på ideen med det samme - og gik i gang. Fyldt med varme og kærlighed - Det har været fantastisk lærerigt at skrive den her bog. Den er fyldt med varme og kærlighed. Det har været rørende, når jeg har interviewet folk, der fortæller om Krænni, siger Tina Klitgaard. Det er især det gode liv, han har haft i fodboldklubben AIK Frem Hjørring, hun har lagt vægt på - i hvert fald når det handler om at give bogen en titel. - Bogen hedder Krænni FREM for alt, for sådan har det altid været, AIK Frem for alt - også selvom der har været runde fødselsdage og andre fester i familien, som han skulle have været med til, så har Krænni valgt fodbolden og Frem, fortæller Tina Klitgaard, som nu debuterer som forfatter. Gave til A. Boelt 60 Selv om det fredag var Krænnis store dag med bogudgivelse i rådhussalen i Hjørring, så havde Krænni også en forsinket fødselsdagsgave med til byens nu afgående borgmester, Arne Boelt. Og gaven handler selvfølgelig om fodbold, for det er en fodboldtrøje. Og Krænni håber, at Arne Boelt stadig vil komme og se fodbold i AIK Frem - og fremover kan han være iført den sort og hvidstribet AIK Frem trøje med navnet A. Boelt tryk på ryggen og tallet 60 og foran. TV2 Nord fulgte tilbage i 2016 Krænni i en længere periode, det blev til miniserien Krænnis Lykkelige liv. Se eller gense indslagene her.

Opsummering:
Der er næsten ingen grænser for kendis-effekten i hjembyen Hjørring, for 65-årige Krænni er alle steder, hvor der er brug for ham. Nu er han og hans liv udkommet som bog.